BG
12.6.2023 г.
Официален вестник на Европейския съюз
C 205/35
ОБЩ СЪД Решение на Общия съд от 8 март 2023 г. — Campine и Campine Recycling/Комисия (Дело T-94/20) (1) (Извъндоговорна отговорност — Конкуренция — Картели — Пазар за рециклиране на автомобилни акумулатори — Решение, с което се установява нарушение на член 101 ДФЕС — Съдебно решение, което отменя частично това решение и намалява размера на наложената глоба — Отказ на Комисията да плати мораторни лихви — Член 266 ДФЕС — Член 90, параграф 4 от Делегиран регламент (ЕС) 1268/2012 — Достатъчно съществено нарушение на правна норма, с която се предоставят права на частноправните субекти — Процент на мораторните лихви) (2023/C 205/39) Език на производството: английски Страни Ищци: Campine (Берсе, Белгия), Campine Recycling (Берсе) (представители: C. Verdonck и B. Gielen, адвокати)
Ответник: Европейска комисия (представители: P. Rossi, G. Wilms и L. Wildpanner)
Предмет С исковете си ищците молят на основание член 268 ДФЕС и член 340, втора алинея ДФЕС, във връзка с член 266, втора алинея ДФЕС, да им бъдат присъдени, от една страна, обезщетение за вредите, претърпени поради отказа на Европейската комисия да плати мораторните лихви, които дължи вследствие на решение от 7 ноември 2019 г., Campine и Campine Recycling/Комисия (T-240/17, непубликувано, EU:T:2019:778), и от друга страна, мораторни лихви върху това обезщетение, а при условията на евентуалност, на основание член 263, четвърта алинея ДФЕС, да бъде отменено решението, съдържащо се в писмото на Комисията от 13 януари 2020 г., или отново при условията на евентуалност, в електронното ѝ съобщение от 10 декември 2019 г., с което тя отказва да им плати въпросните мораторни лихви, и Комисията да бъде осъдена да изплати обезщетение съгласно член 340 ДФЕС или да приеме подходящи мерки, за да се съобрази изцяло с посоченото съдебно решение, в съответствие с изискванията по член 266, първа алинея ДФЕС
Диспозитив 1) Осъжда Европейската комисия да заплати на Campine и Campine Recycling сума в размер на 300 637,32 евро като обезщетение за претърпените вреди.
2) Присъжда мораторни лихви върху обезщетението по точка 1, считано от 11 декември 2019 г. до пълното плащане, при лихвения процент, приложим от Европейската централна банка (ЕЦБ) по отношение на основните ѝ операции по рефинансиране, плюс 3,5 процентни пункта.
3) Осъжда Комисията да понесе, освен направените от нея съдебни разноски, и тези на Campine и Campine Recycling.
(1)
ОВ C 137, 27.4.2020 г.